Pravidlá financovania finančných opráv z nezrovnalostí zistených Európskou komisiou, Európskym dvorom audítorov alebo národnými orgánmi Slovenskej republiky v rámci predvstupových fondov PHARE, ISPA, SAPARD, Prechodný fond a povstupových fondov Štrukturálnych fondov, Kohézneho fondu a Európskeho fondu pre rybné hospodárstvo

Obsah
ÚVOD
1.	Základné právne predpisy a ostatné dokumenty pre predvstupové a povstupové fondy
1.1 Základné právne predpisy a ostatné dokumenty pre predvstupové fondy
1.2 Základné právne predpisy a ostatné dokumenty pre povstupové fondy
1.2.1 Programové obdobie 2004 - 2006
1.2.2 Programové obdobie 2007 - 2013
1.3 Metodické postupy pre uplatňovanie finančných opráv
2.	Finančné opravy pre predvstupové fondy a nezrovnalosti v rámci predvstupových fondov
3.	Finančné opravy pre povstupové fondy
3.1 Zodpovednosť za využívanie prostriedkov všeobecného rozpočtu EÚ
3.2 Finančné opravy z nezrovnalostí zistené EK, EDA alebo národnými orgánmi SR
3.3 Vykonanie finančnej opravy
3.3.1 Finančné opravy vykonané členským štátom
3.3.2 Finančné opravy vykonané Európskou komisiou
3.4 Postup vysporiadania finančnej opravy na národnej úrovni
4.	Dôsledky vykonania finančnej opravy
4.1 Vysporiadanie finančných vzťahov voči  EK
4.2 Vysporiadanie finančných vzťahov voči  prijímateľovi
4.3 Opätovné použitie finančných prostriedkov
5.	Záver

ÚVOD

Tento materiál sa predkladá na rokovanie vlády SR na základe úlohy C. 2 uznesenia vlády Slovenskej republiky (ďalej aj „SR“) č. 299 z 11. mája 2011.

V súlade s článkami 310 až 325 Zmluvy o fungovaní Európskej únie (ďalej aj „EÚ“) a nariadením Rady (ES, EURATOM) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev v platnom znení Európska komisia (ďalej aj „EK“) v spolupráci s členskými štátmi plní všeobecný rozpočet EÚ na vlastnú zodpovednosť a v medziach určených prostriedkov, a to podľa zásad riadneho finančného hospodárenia. Členské štáty spolupracujú s Európskou komisiou tak, aby zabezpečili využívanie rozpočtových prostriedkov v súlade so zásadami riadneho finančného hospodárenia.

Počnúc rokom 1993 Slovenská republika ako kandidátska krajina zahájila využívanie rozpočtových prostriedkov zo všeobecného rozpočtu Európskej únie prostredníctvom programov predvstupovej pomoci, a to implementáciou projektov v oblasti  odborných expertíz a investičnej podpory v rámci najväčšieho programu PHARE. V období rokov 2000 – 2006 program PHARE doplnili dva nové predvstupové finančné nástroje, program ISPA  v oblasti dopravy a životného prostredia a program SAPARD pre oblasť poľnohospodárstva a rozvoja vidieka. V roku 2003 po skončení programovania PHARE bol tento nahradený nástrojom Prechodný fond (Transition Facility) na obdobie rokov 2004 – 2006. V rámci projektov programu PHARE Slovenská republika vyčerpala celkovo 336,7 mil. EUR, čo predstavuje 80,94% z alokácie (416,0 mil. EUR) a v rámci projektov Prechodného fondu vyčerpala celkovo 25,6 mil. EUR, čo predstavuje 86,19% z celkovej alokácie (29,7 mil. EUR). Pre oblasť poľnohospodárstva a rozvoja vidieka v rámci programu SAPARD bolo vyčerpaných 76,4 mil. EUR, t.j. 99,29 % z alokácie (77,0 mil. EUR).

V priebehu roka 2002 Slovenská republika uzatvorila rokovania s Európskou komisiou o Kapitole 21 Regionálna politika a koordinácia štrukturálnych nástrojov a začala intenzívne práce na príprave implementácie štrukturálnych fondov a Kohézneho fondu. Na základe záverov negociačných rokovaní bola k 1. máju 2004 pre Slovenskú republiku schválená alokácia na implementáciu skráteného programového obdobia 2004 - 2006 v celkovom objeme 1 183 413 070 EUR zo štrukturálnych fondov. V priebehu implementácie došlo vzhľadom na nedočerpanie záväzkov 2004, 2005, 2006 v niektorých programoch k zníženiu celkového záväzku vo výške 14 256 104 EUR. K 30.06.2011 vyčerpala Slovenská republika na projekty realizované v rámci I. programového obdobia 2004 - 2006 za všetky programy prostriedky v celkovej výške 1 215,05 mil. EUR. V porovnaní s celkovým záväzkom 1 169,16 mil. EUR po zohľadnení finančných opráv vyplývajúcich z auditov Európskej komisie alebo Európskeho dvora audítorov (ďalej aj „EK/EDA“) toto čerpanie predstavuje úroveň 103,93 %. Uvedená úroveň čerpania zohľadňuje možnosť čerpať finančné prostriedky a predkladať súhrnné žiadosti o platbu platobnému orgánu nad rámec 100% celkového záväzku programy, tzn. uplatňovať aj výdavky nadkontrahovania, pričom ich úhrada sa realizovala z prostriedkov štátneho rozpočtu. K umožneniu nadkontrahovania pristúpil platobný orgán Ministerstva financií SR (ďalej aj „MF SR“) z dôvodu eliminácie negatívneho dopadu posilňovania kurzu SKK voči EUR vo vzťahu ku prijímateľom v čase platnosti slovenskej meny a s cieľom maximálneho vyčerpania prostriedkov ŠF alokovaných pre Slovensko. Na základe uvedenej úrovne čerpania po zohľadnení všetkých finančných opráv vyplývajúcich z auditov EK/EDA Slovenská republika dosiahla čerpanie z celkovej možnej alokácie 2004 - 2006 na úrovni 99,59 %.

K 30.06.2011 bolo z celkovej alokácie pre projekty ISPA/KF schválených 358,6 mil. EUR prostriedkov EÚ, čo predstavuje reálne čerpanie na úrovni 99,18 % z celkových oprávnených nákladov financovaných z prostriedkov EÚ.

Z celkovej alokácie pre projekty KF bolo k 30.06.2011 schválených 405 mil. EUR prostriedkov EÚ, čo predstavuje čerpanie na úrovni 100 % celkových oprávnených nákladov financovaných z prostriedkov EÚ.

V rámci programového obdobia 2007 - 2013 boli pre Slovenskú republiku prijaté Európskou komisiou záväzky vo výške 11, 360 mld. EUR z prostriedkov štrukturálnych fondov a Kohézneho fondu. Tento záväzok bol navýšený o 137,71 mil. EUR v nadväznosti na úpravu finančného rámca pre roky 2011 – 2013 v súlade s pohybom HDP v zmysle článkov 16 a 17 medzi inštitucionálnej dohody zo 17. mája 2006.

Z celkového záväzku 2007 - 2013 vo výške 11 498,33 mil. EUR Slovenská republika vyčerpala k 30.06.2011 prostriedky v sume 2 126,08 mil. EUR. Táto suma predstavuje čerpanie na úrovni 18,49 %.

V rámci programového obdobia 2007 - 2013 je Slovenskej republike umožnené čerpať aj prostriedky EÚ prostredníctvom OP Interact II (z celkového záväzku 2007 - 2013, t.j. 30,15 mil. EUR predstavuje suma schválených výdavkov 6,24 mil. EUR čerpanie na úrovni 20,69 %), OP Cezhraničná spolupráca SR - ČR (z celkového záväzku 2007 - 2013 92,74 mil. EUR predstavuje suma schválených výdavkov 24,70 mil. EUR čerpanie na úrovni 26,63 %) a OP Rybné hospodárstvo (z celkového zníženého záväzku 2007 - 2013 13,58 mil. EUR boli vyčerpané prostriedky vo výške 2,17 mil. EUR, čo predstavuje čerpanie na úrovni 16,01 %).

V rámci nastavovania systémov implementácie prostriedkov EÚ na národnej úrovni boli postupne formalizované postupy (systém) vykonávania finančných opráv v rámci predvstupových fondov EÚ (SAPARD, PHARE, ISPA), štrukturálnych fondov, Kohézneho fondu  a Európskeho fondu pre rybné hospodárstvo v súlade s právne záväznými aktmi EÚ, najmä nariadením Rady (ES, EURATOM) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev v platnom znení a nariadením Rady (ES) č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde, a ktorým sa zrušuje nariadenie Rady č. 1260/1999 v platnom znení. V podmienkach SR sa v súvislosti s vykonávaním finančných opráv aplikuje zákon  č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej aj „zákon  č. 523/2004 Z. z. o rozpočtových pravidlách verejnej správy“). Pre štrukturálne fondy, Kohézny fond a Európsky fond pre rybné hospodárstvo sa v rámci programového obdobia 2007 - 2013 v súvislosti s vykonávaním finančných opráv aplikuje zákon č. 528/2008 Z. z. o pomoci a podpore poskytovanej z fondov Európskeho spoločenstva v znení neskorších predpisov (ďalej aj „zákon  č. 528/2008 Z. z.“).

Cieľom materiálu je rámcovo zhrnúť základné východiská a existujúce pravidlá systému vykonávania finančných opráv v rámci predvstupových fondov EÚ (PHARE, ISPA, SAPARD a Prechodný fond), štrukturálnych fondov a Kohézneho fondu v rámci programového obdobia 2004 - 2006, 2007 - 2013 a Európskeho fondu pre rybné hospodárstvo v podmienkach Slovenskej republiky. 

Materiál obsahuje vymedzenie základných práv a povinností Európskej komisie a Slovenskej republiky vo vzťahu k vykonávaniu finančných opráv na základe zistení z auditov Európskej komisie, Európskeho dvora audítorov alebo národných orgánov SR. V materiáli sú popísané aj dôsledky finančných opráv, najmä v súvislosti s vysporiadaním finančných vzťahov voči Európskej komisii, voči prijímateľovi a opätovným použitím prostriedkov EÚ a spolufinancovania štátneho rozpočtu. Súčasťou materiálu je aj finančná a vecná analýza vykonaných opráv na základe auditov Európskej komisie a Európskeho dvora audítorov s vyčíslením finančného dopadu na všeobecný rozpočet EÚ a štátny rozpočet SR.

1.	Základné právne predpisy a ostatné dokumenty pre predvstupové a povstupové fondy

-	Zmluva o fungovaní Európskej únie

-	Nariadenie Rady (ES, EURATOM) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev v platnom znení (ďalej aj „nariadenie Rady č. 1605/2002“ alebo „rozpočtové nariadenie“)

-	Nariadenie Komisie (ES, EURATOM) č. 2342/2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (ďalej len „nariadenie Rady č. 2342/2002“)

-	Nariadenie Rady (ES, EURATOM) č. 2988/1995  o ochrane finančných záujmov Európskych spoločenstiev v platnom znení (ďalej len „nariadenie Rady č. 2988/1995“)

-	Nariadenie Rady (ES) č. 2185/1996 o kontrolách a inšpekciách na mieste vykonávaných Európskou komisiou za účelom ochrany finančných záujmov Európskych spoločenstiev pred spreneverou a inými podvodmi v platnom znení (ďalej len „nariadenie Rady č. 2185/1995“)

-	Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov 

-	Zákon č. 278/1993 Z. z. o správe majetku štátu v znení neskorších predpisov

-	Návrh opatrení na zvýšenie efektívnosti správy pohľadávok štátu

1.1 Základné právne predpisy a ostatné dokumenty pre predvstupové fondy

-	Memorandum o porozumení o zriadení Národného fondu medzi vládou Slovenskej republiky a Komisiou Európskych spoločenstiev podpísané dňa 10. 12. 1998

-	Memorandum o porozumení o využití Národného fondu pre ISPA podpísané dňa 27.07. 2000

-	Finančné memorandá podpísané medzi vládou Slovenskej republiky a Komisiou Európskych spoločenstiev pre jednotlivé projekty ISPA

-	Pokyny pre hospodárenie s finančnými prostriedkami pri realizácii programu PHARE a Prechodného fondu

-	Koordinačná smernica pre realizáciu programov PHARE a Prechodný fond (Transition Facility) v znení dodatku z 1. apríla 2011

-	Rámcová dohoda medzi Európskou komisiou a vládou Slovenskej republiky o úprave podmienok pre technický, legislatívny a administratívny rámec, na ktorého základe budú vykonávané opatrenia súvisiace s financovaním programov pomoci v SR

-	Memorandum o princípoch spolufinancovania projektov v rámci programu PHARE zo dňa  11.09. 2002

-	Finančné memorandá, podpísané medzi vládou Slovenskej republiky a komisiou Európskych spoločenstiev pre jednotlivé programy PHARE

-	Finančné dohody o implementácii projektov PHARE a Prechodného fondu prostredníctvom implementačnej agentúry uzatvorené medzi splnomocnencom pre Národný fond a splnomocnencom pre program

-	Rozhodnutie Komisie o udelení riadenia pomoci poskytovanej z programu PHARE CFCU - Centrálnej finančnej a kontraktačnej jednotke, RDSA – Agentúre na podporu regionálneho rozvoja a NADSME – Národnej agentúre pre rozvoj malého a stredného podnikania v Slovenskej republike zo dňa 19.10.2004

-	Memorandum o porozumení medzi EK a SR pre implementáciu Prechodného fondu

-	Pokyny pre hospodárenie s finančnými prostriedkami pri realizácii programu SAPARD

-	Viacročná finančná dohoda podpísaná medzi Európskou komisiou v mene Európskeho spoločenstva a Slovenskou republikou pre program SAPARD zo dňa 26.03.2001 

-	Ročné finančné dohody podpísané medzi Komisiou Európskych spoločenstiev v mene Európskeho spoločenstva a Slovenskou republikou pre program SAPARD 

-	Dohoda medzi Ministerstvom financií SR a  Pôdohospodárskou platobnou agentúrou o finančnom riadení programu SAPARD zo dňa 21.09.2001

-	Koncepcia systému finančného riadenia ISPA/Kohézneho fondu

-	Usmernenie MF SR č. 2/2006 NF k nezrovnalostiam v rámci finančného riadenia predvstupových a povstupových fondov EÚ a ostatných finančných nástrojov 

1.2 Základné právne predpisy a ostatné dokumenty pre povstupové fondy

1.2.1 Programové obdobie 2004 - 2006

Štrukturálne fondy

-	Nariadenie Rady (ES) č. 1260/1999 ustanovujúce všeobecné pravidlá o štrukturálnych fondoch v platnom znení (ďalej len „nariadenie Rady č. 1260/1999“)

-	Nariadenie Komisie (ES) č. 1681/1994 o nezrovnalostiach a vrátení neoprávnene a chybne vyplatených čiastok a o organizácii informačného systému pre štrukturálne politiky v platnom znení (ďalej len „nariadenie Komisie č. 1681/1994“)

-	Nariadenie Komisie (ES) č. 438/2001 ustanovujúce podrobné pravidlá implementácie nariadenia Rady č. 1260/1999 pokiaľ ide o systém riadenia kontroly pre pomoc poskytovanú v rámci štrukturálnych fondov v platnom znení (ďalej len „nariadenie Komisie č. 438/2001“)

-	Nariadenie (ES) Európskej komisie č. 448/2001 ustanovujúce podrobné pravidlá implementácie nariadenia Rady č. 1260/1999 pokiaľ ide o opravy financovania pomoci poskytovanej zo štrukturálnych fondov v platnom znení (ďalej len „nariadenie Komisie č. 448/2001“)

-	Metodika Európskej komisie k princípom, kritériám a indikatívnemu rozsahu finančných korekcií aplikovaných  Európskou komisiou pri stanovení finančných korekcií podľa čl. 39 ods. 3 nariadenia (ES) č. 1260/1999 

-	Metodika Európskej komisie o určení finančných korekcií/opráv, ktoré je potrebné uplatňovať na výdavky spolufinancované zo štrukturálnych fondov a Kohézneho fondu pri nedodržaní pravidiel verejného obstarávania

-	Koncepcia systému finančného riadenia štrukturálnych fondov

-	Usmernenie MF SR č. 16/2008 - U k nezrovnalostiam v rámci finančného riadenia štrukturálnych fondov, Kohézneho fondu a Európskeho fondu pre rybné hospodárstvo

Kohézny fond

-	Nariadenie Rady (ES) č. 1164/1994, ktorým sa zriaďuje Kohézny fond v platnom znení (ďalej len „nariadenie Rady č. 1164/1994“)

-	Nariadenie Komisie (ES) č. 1386/2002, ktorým sa ustanovujú presné pravidlá na vykonávanie nariadenia Rady č. 1164/1994 ohľadne riadiacich a kontrolných systémov v súvislosti s finančnou pomocou, ktorá sa poskytuje z Kohézneho fondu a postupom pri vykonávaní finančných opráv v platnom znení (ďalej len „nariadenie Komisie č. 1386/2002“)

-	Nariadenie Komisie (ES) č. 1831/1994 o nezrovnalostiach a spätnom získaní súm neoprávnene vyplatených v súvislosti s financovaním Kohézneho fondu a o organizácii informačného systému v tejto oblasti v platnom znení (ďalej len „nariadenie Komisie č. 1831/1994“)

-	Metodika Európskej komisie k princípom, kritériám a indikatívnemu rozsahu finančných korekcií aplikovaných Európskou komisiou pri stanovení finančných korekcií podľa čl. H (2) Prílohy II nariadenia (ES) č. 1164/1994, ktorým sa zriaďuje Kohézny fond

-	Metodika Európskej komisie o určení finančných korekcií/opráv, ktoré je potrebné uplatňovať na výdavky spolufinancované zo štrukturálnych fondov a Kohézneho fondu pri nedodržaní pravidiel verejného obstarávania

-	Koncepcia systému finančného riadenia Kohézneho fondu

-	Usmernenie MF SR č. 16/2008 - U k nezrovnalostiam v rámci finančného riadenia štrukturálnych fondov, Kohézneho fondu a Európskeho fondu pre rybné hospodárstvo

1.2.2 Programové obdobie 2007 - 2013

-	Nariadenie Rady (ES) č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde, a ktorým sa zrušuje nariadenie Rady č. 1260/1999 v platnom znení (ďalej len „nariadenie Rady č. 1083/2006“)

-	Nariadenie Európskej komisie (ES) č. 1828/2006, ktorým sa stanovujú vykonávacie pravidlá nariadenia Rady č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a nariadenia Európskeho parlamentu a Rady č. 1080/2006 o Európskom fonde regionálneho rozvoja v platnom znení (ďalej len „nariadenie Komisie č. 1828/2006“)

-	 Nariadenie Rady (ES) č. 1198/2006 o Európskom fonde pre rybné hospodárstvo v platnom znení (ďalej len „nariadenie Rady č. 1198/2006“)

-	Nariadenie Európskej komisie (ES) č. 498/2007, ktorým sa stanovujú podrobné vykonávacie pravidlá nariadenia Rady č. 1198/2006 o Európskom fonde pre rybné hospodárstvo v platnom znení (ďalej len „nariadenie Komisie č. 498/2007“)

-	Návrh metodiky Európskej komisie k hodnoteniu riadiacich a kontrolných systémov v členských štátoch

-	Návrh metodiky Európskej komisie k princípom, kritériám a indikatívnemu rozsahu finančných korekcií aplikovaných  Európskou komisiou pri stanovení finančných korekcií podľa čl. 99 a 100 nariadenia Rady (ES) č. 1083/2006 z 11. júla 2006

-	Zákon č. 528/2008 Z. z. o pomoci a podpore poskytovanej z fondov Európskeho spoločenstva v znení neskorších predpisov

-	Systém finančného riadenia štrukturálnych fondov a Kohézneho fondu na programové obdobie 2007 – 2013

-	Systém finančného riadenia Európskeho fondu pre rybné hospodárstvo na programové obdobie 2007 – 2013

-	Usmernenie MF SR č. 16/2008 - U k nezrovnalostiam v rámci finančného riadenia štrukturálnych fondov, Kohézneho fondu a Európskeho fondu pre rybné hospodárstvo

-	Metodický pokyn CKO č. 11 k určovaniu výšky vrátenia poskytnutého príspevku alebo jeho časti pri porušení pravidiel a postupov verejného obstarávania

Právny rámec pre oblasť finančných opráv v nadväznosti na výskyt nezrovnalostí tvoria najmä nariadenie Rady č. 1605/2002, v zmysle ktorého členské štáty prijímajú všetky legislatívne, regulačné a administratívne alebo iné opatrenia nevyhnutné na ochranu finančných záujmov Európskych spoločenstiev. Na tento účel prednostne zabezpečia, aby aktivity financované zo všeobecného  rozpočtu EÚ sa skutočne a správne plnili, predchádzali nezrovnalostiam a podvodom a zabezpečili ich riešenie a nápravu vo forme spätného získania chybne vyplatených alebo nesprávne použitých finančných prostriedkov alebo finančných prostriedkov stratených v dôsledku nezrovnalostí alebo chýb (čl. 53 b nariadenia Rady č. 1605/2002). 

Definícia nezrovnalosti je stanovená nariadením Rady č. 2988/1995 článkom 1 ods. 2 nariadenia, podľa ktorého sa pod pojmom nezrovnalosť rozumie akékoľvek porušenie ustanovenia práva spoločenstva vyplývajúce z konania alebo opomenutia hospodárskeho subjektu, dôsledkom čoho je alebo by bolo poškodenie všeobecného rozpočtu spoločenstiev alebo rozpočtov nimi spravovaných, buď zmenšením, alebo stratou výnosov plynúcich z vlastných zdrojov vyberaných priamo v mene spoločenstiev alebo neoprávnenou výdajovou položkou. Osobitná úprava definície nezrovnalosti pre štrukturálne fondy v rámci programového obdobia 2004 - 2006 je stanovená čl. 1a nariadenia Komisie č. 1681/1994 a pre štrukturálne fondy a Kohézny fond v rámci programového obdobia 2007 - 2013 v čl. 2, bod 7 nariadenia Rady č. 1083/2006, resp. v čl. 3, písm. q) nariadenia Rady č. 1198/2006 pre Európsky fond rybného hospodárstva.

Ďalšie povinnosti členských štátov v súvislosti s výskytom nezrovnalostí a následným vykonaním finančných opráv sú upravené najmä v čl. 70 ods. 1, písm. b) a ods. 2 nariadenia Rady č. 1083/2006 a nariadenia Rady č. 1198/2006, čl. 38 ods. 1, písm. e) a h), čl. 39 nariadenia Rady č. 1260/1999 a čl. 12 ods. 1 písm. e) a h) nariadenia Rady č. 1164/1994. Vo vyššie uvedených nariadeniach je stanovená základná povinnosť členského štátu prijať potrebné opatrenia na predchádzanie, zisťovanie a nápravu nezrovnalostí, ich oznamovanie Európskej komisii v súlade s pravidlami, priebežné informovanie EK o pokroku v správnych a súdnych konaniach a spätnom získaní všetkých súm, o ktoré prišli následkom zistených nezrovnalostí, a ak je to vhodné, uplatnenie úroku z omeškania a najmä vymáhanie neoprávnene vyplatených súm spolu s úrokmi z omeškania. Osobitne je v nariadeniach EÚ riešená oblasť nevymožiteľných pohľadávok.

Zároveň postupy týkajúce sa spravovania nezrovnalostí a finančných opráv upravuje napríklad v čl. 27 až 37 nariadenie Komisie č. 1828/2006 a v čl. 54 až 63 nariadenie Komisie č. 498/2007 pre programové obdobie 2007 - 2013. V rámci programového obdobia 2004 - 2006 ide najmä o tieto nariadenia - nariadenie Komisie č. 1681/1994, nariadenie Komisie č. 448/2001 a nariadenie Komisie č. 438/2001.  Obdobne pre Kohézny fond sa uplatňujú ustanovenia nariadenia Komisie č. 1831/1994, nariadenia Komisie č. 1386/2002. 
 
V nadväznosti na právnu úpravu vyplývajúcu z právne záväzných aktov EÚ sú na národnej úrovni účinné všeobecne záväzné právne predpisy pre oblasť nezrovnalostí a finančných opráv. Ide najmä o zákon č. 528/2008 Z. z.

1.3 Metodické postupy pre uplatňovanie finančných opráv

Metodické postupy pre riešenie individuálnych a systémových nezrovnalostí v rámci fondov EÚ a z nich vyplývajúcich finančných opráv uplatnených EK alebo národnými orgánmi SR je upravená v dokumentoch schválených na národnej úrovni, najmä:
-	Koncepcia systému finančného riadenia štrukturálnych fondov, časť 4.10 (dokument schválený vládou SR);
-	Koncepcia systému finančného riadenia Kohézneho fondu, časť 4.10 (dokument schválený vládou SR);
-	Koncepcia systému finančného riadenia ISPA/Kohézneho fondu, časť 4.10 (dokument schválený vládou SR);
-	Pokyny pre hospodárenie s finančnými prostriedkami pri realizácii programu PHARE a Prechodného fondu, článok 20 (dokument schválený vládou SR);
-	Pokyny pre hospodárenie s finančnými prostriedkami pri realizácii programu SAPARD, článok 35 a 36 (dokument schválený vládou SR);
-	Systém finančného riadenia štrukturálnych fondov a Kohézneho fondu na programové obdobie 2007 – 2013, časť 4.10 (dokument schválený vládou SR);
-	Systém finančného riadenia Európskeho fondu pre rybné hospodárstvo na programové obdobie 2007 – 2013, časť 4.10 (dokument schválený vládou SR);
-	Metodické usmernenie Ministerstva financií SR č. 16/2008 - U k nezrovnalostiam v rámci finančného riadenia štrukturálnych fondov, Kohézneho fondu a Európskeho fondu pre rybné hospodárstvo vydané v roku 2008 a naposledy aktualizované k 28. marcu 2011, pričom podrobne je metodika rozpracovaná v častiach:
•	4.5 Riešenie nezrovnalostí (najmä zodpovednosť za riešenie nezrovnalostí, proces riešenia nezrovnalostí, odstránenie nezrovnalostí),   
•	4.8 Finančné vysporiadanie nezrovnalostí v SR (vrátane technického postupu viazania rozpočtových prostriedkov kapitoly za finančné opravy konkrétneho programu podľa § 18 zákona č. 523/2004 Z. z. o rozpočtových pravidlách verejnej správy),
•	4.9 Finančné opravy a finančné vysporiadanie s Európskou komisiou,
o	4.9.1 Finančné opravy (metodika určovania finančných opráv audítormi EK a na národnej úrovni),
o	4.9.2 Vykonanie finančnej opravy (finančný vzťah SR voči EK, výkon platby záväzku SR voči EK z titulu finančnej opravy);
-	Metodický pokyn CKO č. 11 k určovaniu výšky vrátenia poskytnutého príspevku alebo jeho časti pri porušení pravidiel a postupov verejného obstarávania.

Vyššie uvedená metodika vychádza z úpravy § 18 ods. 2 písm. b) zákona č. 523/2004 Z. z. o rozpočtových pravidlách verejnej správy, ktorý umožňuje ministrovi financií viazať rozpočtové prostriedky v rozpočte kapitoly aj z titulu existujúcich záväzkov Slovenskej republiky voči rozpočtu EÚ, ktoré vznikli 
-	z uplatnenia finančných opráv za individuálne/systémové nezrovnalosti z titulu identifikovaných nedostatkov v postupoch riadenia a kontroly RO, PJ, CO alebo OA a viazanie rozpočtových prostriedkov vo výške finančnej opravy sa uskutoční v rozpočte kapitoly príslušne zodpovedajúceho subjektu,
-	neoprávneným použitím verejných prostriedkov (pôvodne poskytnutých z rozpočtu EÚ) na základe rozhodnutia/uzavretej zmluvy o poskytnutí NFP s prijímateľom a za podmienok, ktoré boli určené RO a viazanie rozpočtových prostriedkov vo výške finančnej opravy sa uskutoční v rozpočte kapitoly - ministerstva ako subjektu, ktorý pôvodne poskytol finančné prostriedky dlžníkovi v rámci implementácie programu/projektu.

2.	Finančné opravy pre predvstupové fondy a nezrovnalosti v rámci predvstupových fondov 

Príslušné rezorty/subjekty, ktoré plnili úlohu implementačných agentúr a zabezpečovali realizáciu projektov z finančných prostriedkov programov PHARE, Prechodného fondu a programu SAPARD boli plne zodpovedné za finančné a administratívne riadenie projektov realizovaných z týchto programov. Rezorty/subjekty, na ktorých boli zriadené implementačné agentúry, resp. Pôdohospodárska platobná agentúra (ďalej aj „PPA“) sú viazané finančnými dohodami, ktoré boli podpísané so splnomocnencom pre Národný fond, t.j. štátnym tajomníkom MF SR, resp. ministrom financií. Okrem finančných dohôd boli všetky povinnosti súvisiace s riadením projektov stanovené v Pokynoch pre hospodárenie s finančnými prostriedkami pri realizácii programu PHARE a Prechodného fondu a v Pokynoch pre hospodárenie s finančnými prostriedkami pri realizácií programu SAPARD. 

V zmysle Pokynov pre hospodárenie s finančnými prostriedkami pri realizácii programu PHARE a Prechodného fondu je za vrátenie nepoužitých, neoprávnene poskytnutých alebo použitých prostriedkov na príslušné účty MF SR zodpovedný splnomocnenec pre program, ktorý vedie implementačnú agentúru. Podľa Pokynov pre hospodárenie s finančnými prostriedkami pri realizácií programu SAPARD je stanovená zodpovednosť PPA zabezpečiť vrátenie nepoužitých a neoprávnene vyplatených prostriedkov na príslušné účty MF SR.

V prípade neoprávnených výdavkov, identifikovaných nezrovnalostí, zistení s finančným dopadom v rámci auditov Európskej komisie/Európskeho dvoru audítorov a pod. si Európska komisia nárokuje vystavením oznámenia o dlhu (označovaný ako ťarchopis - debit note) na základe nariadenia Rady č. 1605/2002 a nariadenia Komisie č. 2342/2002 vrátiť poskytnuté prostriedky na účty EK. V prípade ak tieto prostriedky zodpovedná implementačná agentúra na rezorte nevráti v zmysle vyššie uvedených ustanovení pokynov, Európska komisia  postupuje v súlade s článkom 73 rozpočtového nariadenia a neuhradenú sumu si započíta v akejkoľvek najbližšej žiadosti o platbu EK z prostriedkov EÚ predloženej  Ministerstvom financií SR alebo po lehote splatnosti uplatní úroky z omeškania až do dňa zaplatenia dlhu. Ministerstvo financií SR zabezpečí v takýchto prípadoch následne vysporiadanie finančných vzťahov na národnej úrovni viazaním rozpočtových prostriedkov kapitoly príslušných rezortov/subjektov, ktoré plnili úlohu implementačných agentúr v súlade s § 18 zákona č.523/2004 Z. z. o rozpočtových pravidlách verejnej správy. Uvedený postup sa použije aj v prípade, ak nezrovnalosť spôsobil prijímateľ a pohľadávka štátu z titulu tejto nezrovnalosti nebude prijímateľom uhradená, resp.  stane sa nevymožiteľnou. 

3.	Finančné opravy pre povstupové fondy

3.1 Zodpovednosť za využívanie prostriedkov všeobecného rozpočtu EÚ 

V súlade so Zmluvou o fungovaní EÚ a nariadením Rady č. 1605/2002 Európska komisia v spolupráci s členskými štátmi zodpovedá za zabezpečenie zákonnosti a správnosti príslušných transakcií v rámci všeobecného rozpočtu EÚ, pričom záleží od druhu plnenia rozpočtu. Pri centralizovanom priamom hospodárení sa úlohy plnenia rozpočtu vykonávajú prostredníctvom útvarov EK a pri zdieľanom hospodárení (oblasť Štrukturálnych politík a poľnohospodárskych fondov) sa úlohy plnenia rozpočtu delegujú na členské štáty (článok 53 nariadenia Rady č.1605/2002). Úlohy plnenia rozpočtu musia spĺňať požiadavky riadneho finančného hospodárenia, ktoré si vyžaduje navrhnutie, zavedenie a udržiavanie účinnej a efektívnej vnútornej kontroly vrátane primeraného dohľadu a náležitých opatrení na zabránenie výskytu nezrovnalostí a podvodov a v prípade potreby právne úkony na spätné získanie nesprávne vyplatených alebo použitých finančných prostriedkov. Bez ohľadu na spôsob plnenia rozpočtu Európska komisia  nesie konečnú zodpovednosť za zákonnosť a správnosť príslušných transakcií, na ktorých sa zakladá účtovná závierka Európskej únie (článok 317 Zmluvy o fungovaní EÚ). V tejto súvislosti Európska komisia podľa článku 53 nariadenia Rady č. 1605/2002 na účely zabezpečenia využívania prostriedkov všeobecného rozpočtu EÚ v súlade s platnými predpismi EÚ uplatňuje mechanizmy finančných opráv, ktoré jej umožňujú niesť konečnú zodpovednosť za plnenie rozpočtu EÚ v súlade s článkom 317 Zmluvy o fungovaní EÚ. Podmienky uplatňovania finančných opráv pre predvstupové fondy, povstupové fondy, poľnohospodárske fondy v rámci kapitol všeobecného rozpočtu EÚ podrobnejšie uvádzajú právne záväzné akty EÚ - nariadenia Rady a vykonávacie nariadenia Európskej komisie.       

Nakoľko v rámci zdieľaného hospodárenia s prostriedkami všeobecného rozpočtu EÚ právne záväzné akty EÚ ukladajú Európskej komisii a členským štátom povinnosť kontrolovať použitie rozpočtových zdrojov EÚ na vopred určený účel v súlade s princípmi riadneho finančného hospodárenia, finančné prostriedky EÚ, poskytované prostredníctvom platobného orgánu alebo certifikačného orgánu (ďalej aj ako „CO“), sú v súlade so zákonom č. 523/2004 Z. z. o rozpočtových pravidlách verejnej správy.

Poskytovanie pomoci a podpory z fondov EÚ sa realizuje na princípe doplnkovosti, tzn. jednotlivé projekty sú financované nielen z prostriedkov EÚ,  ale zároveň sú podielovo financované zo štátneho rozpočtu. Z výdavkov podľa § 8 ods. 3 zákona č. 523/2004 Z. z. o rozpočtových pravidlách verejnej správy sa prijímateľovi poskytujú prostriedky prostredníctvom príslušného orgánu štátnej správy, alebo ak tak ustanoví osobitný zákon, prostredníctvom inej právnickej osoby, na základe podmienok určených v zmluve uzatvorenej s prijímateľom. V podmienkach SR nie je na poskytnutie nenávratného finančného príspevku (ďalej aj „NFP“) právny nárok. Riadiaci orgán (ďalej aj „RO“) poskytuje prostredníctvom platobnej jednotky (ďalej aj „PJ“)  prijímateľovi z výdavkov štátneho rozpočtu prostriedky z fondov Európskej únie, okrem prostriedkov operačných programov spadajúcich do cieľa Európska územná spolupráca. V súlade s nariadeniami EÚ v rámci riadenia a vykonávania programu/projektu v súlade so zásadou riadneho finančného hospodárenia, je riadiaci orgán zodpovedný najmä za zabezpečenie, aby sa projekty vyberali na financovanie v súlade s kritériami vzťahujúcimi sa na program. Osobitnú právnu úpravu stanovuje pre programové obdobie 2007 - 2013 zákon č. 528/2008 Z. z. o pomoci a podpore poskytovanej z fondov ES v znení neskorších predpisov. 

Finančné prostriedky určené na oprávnené aktivity v rámci projektov financovaných z fondov EÚ sa viažu aj z dôvodu, že na základe zistení národných orgánov alebo EK/EDA sa tieto výdavky stali neoprávnenými na financovanie zo všeobecného rozpočtu EÚ, tzn. nebol naplnený pôvodne určený účel financovania z dôvodu výskytu systémových alebo individuálnych nezrovnalostí. 

3.2 Finančné opravy z nezrovnalostí zistené EK, EDA alebo národnými orgánmi SR

Pri  implementácii fondov EÚ je úprava finančných opráv na úrovni právne záväzných aktov Európskej únie stanovená sekundárnym právom EÚ, príslušnými nariadeniami Rady  a Európskej komisie. 

V súlade s nariadeniami EÚ členské štáty nesú v prvom rade zodpovednosť za vyšetrovanie nezrovnalostí, pričom konajú na základe dôkazu o každej väčšej zmene ovplyvňujúcej povahu podmienok pre implementáciu pomoci EÚ alebo jej kontroly a sú zodpovedné za vykonanie žiaducich finančných opráv. Členský štát vykonáva finančné opravy, ktoré sú žiaduce v spojitosti s individuálnymi alebo systémovými nezrovnalosťami. Tieto opravy vykonané členským štátom spočívajú v zrušení celého príspevku alebo jeho časti. Príspevok, ktorý sa týmto spôsobom uvoľnil, môže byť členským štátom opätovne použitý na dotknutú pomoc a podporu.

V prípade, ak Európska komisia/Európsky dvor audítorov zistí nezrovnalosť v rámci vykonaného auditu a Slovenská republika nevykoná nápravu v zmysle odporúčaní Európskej komisie v stanovenom termíne, dochádza k finančným opravám, ktoré predstavujú pre Slovenskú republiku  čistú stratu prostriedkov EÚ.

Európska komisia vykonáva finančné opravy s cieľom nápravy nežiaduceho stavu a dosiahnutia situácie, v rámci ktorej 100 % výdavkov deklarovaných členským štátom na financovanie z fondov EÚ sú v súlade s platnými právnymi predpismi SR a nariadeniami EÚ.  

Z dôvodu výskytu vážnych nedostatkov v systémoch riadenia a kontroly riadiaceho orgánu/platobnej jednotky/certifikačného orgánu/orgánu auditu (ďalej aj „OA“) sú určené prvky riadiacich a kontrolných systémov a to najmä na účely stanovenia paušálnych finančných opráv. Prvky systému riadenia a kontroly sa členia na kľúčové prvky a pomocné prvky, pričom kľúčové prvky zabezpečujú zákonnosť, správnosť a oprávnenosť výdavkov a pomocné prvky prispievajú ku kvalite riadiacich a kontrolných systémov a pomáhajú udržiavať dobrý výkon riadiaceho a kontrolného systému (výkon kľúčových prvkov). Podrobná metodika pre určovanie a uplatňovanie finančných opráv z titulu nízkej kvality a nedostatočného fungovania systému riadenia a kontroly riadiaceho orgánu, platobnej jednotky, certifikačného orgánu/platobného orgánu alebo orgánu auditu je upravená vo vybraných metodických dokumentoch vydaných Európskou komisiou. 

V rámci programového obdobia 2004 - 2006 Európska komisia v súlade s Metodikou Európskej komisie k princípom, kritériám a indikatívnemu rozsahu finančných korekcií aplikovaných  Európskou komisiou pri stanovení finančných korekcií podľa čl. 39 ods. 3 nariadenia Rady č. 1260/1999 zaradila medzi kľúčové a pomocné prvky najmä:

Kľúčové prvky:
1.	Postupy a procedúry pre schvaľovanie pomoci EÚ, hodnotenie žiadostí, výber žiadostí a výber dodávateľov
-	postupy pre vyhlasovanie výzvy, riadne oznámenie výzvy, súlad s publicitou, rovnosťou príležitostí, verejného obstarávania a  princípmi transparentnosti,
-	postupy pre hodnotenie projektových žiadostí v súlade so schválenými kritériami programu vrátane súladu s pravidlami pre hodnotenie environmentálneho dopadu,
-	postupy pre výber žiadostí podľa schválených cieľov a publikovaných kritérií programu, jednoznačne stanovené postupy a zdôvodnenie schválenia alebo neschválenia žiadosti, dodržanie pravidiel schém štátnej pomoci, dodržanie stanovených pravidiel oprávnenosti, zahrnutie podmienok a požiadaviek v schválenom rozhodnutí/zmluve,
-	postupy pre výber dodávateľov v súlade s postupmi verejného obstarávania.
2.	Postupy pre overenie dodania tovarov, služieb a prác, oprávnenosť výdavkov
-	postupy pre overenie skutočného dodania tovarov, služieb a prác podľa rozpočtu, faktúry, schválenej podpornej dokumentácie, expertných posudkov a analýz a tam, kde je to vhodné overenie na mieste,
-	postupy pre overenie plnenia podmienok zmluvy,
-	postupy pre overenie oprávnenosti sumy nárokovaných výdavkov,
-	postupy sú jednoznačne určené zodpovednosti a k nim priradené orgány v súlade so zásadou oddelenia funkcií,
-	postupy pre následné preskúmanie výsledkov finančných opráv a systémových nezrovnalostí,
-	postupy pre kontrolu vo vzťahu k vystaveniu Prehlásenia o ukončení pomoci.
3.	Postupy pre vhodný výber kontrolnej vzorky (kvantita a kvalita)
-	postupy pre výkon minimálnej 5 % vzorky celkových oprávnených výdavkov,
-	vzorka je skutočne reprezentatívna a určená na základe analýzy rizika,
-	sú jednoznačne určené zodpovednosti a k nim priradené orgány v súlade so zásadou oddelenia funkcií,
-	postupy pre následné preskúmanie výsledkov finančných opráv a systémových nezrovnalostí,
-	postupy pre kontrolu vo vzťahu k vystaveniu Prehlásenia o ukončení pomoci.

Pomocné prvky:
-	postupy pre dostatočne vykonávané kontroly podľa štandardizovaných a funkčných kontrolných zoznamov,
-	funkčné kontrolné zoznamy zabezpečia, že žiadosti o platbu nie sú uhradené vopred a doklady (zmluvy, faktúry, účtovné doklady, bankové výpisy) sú jednotlivo identifikovateľné,
-	funkčné kontrolné zoznamy zabezpečia, že výdavky v žiadosti o platbu sú účtovne zaznamenané a je možné vykonať konsolidáciu dát,
-	postupy zabezpečujú riadny dohľad pre spracovanie platieb a schvaľovanie (autorizáciu) platieb,
-	postupy pre zabezpečenie náležitého usmerňovania o pravidlách EÚ,
-	postupy pre zabezpečenie čo najrýchlejšieho prevodu platieb prijímateľom.

V rámci programového obdobia 2007 - 2013 Európska komisia v súlade s návrhom Metodiky Európskej komisie k princípom, kritériám a indikatívnemu rozsahu finančných korekcií aplikovaných  Európskou komisiou pri stanovení finančných korekcií podľa čl. 99 a 100 nariadenia Rady (ES) č. 1083/2006 z 11. júla 2006 zaradila medzi kľúčové prvky príslušných zodpovedných subjektov najmä:

Riadiaci orgán a sprostredkovateľský orgán pod riadiacim orgánom (ďalej aj „SORO“):
1.	jednoznačné vymedzenie a oddeliteľnosť funkcií medzi RO a SORO a v rámci riadiacich orgánov a sprostredkovateľských orgánov pod riadiacimi  orgánmi;
2.	adekvátne postupy pre výber projektov, najmä zabezpečenie výberu projektov v súlade s kritériami vzťahujúcimi sa na operačný program v súlade s právnymi predpismi EÚ a SR počas celého obdobia implementácie;
3.	zabezpečenie poskytnutia usmernení  a informovanosť prijímateľov a žiadateľov o poskytnutie NFP – s podrobnými informáciami  najmä o finančných príspevkoch z príslušných fondov, podmienkach oprávnenosti, kritériách na výber projektov, o schvaľovacom procese a posudzovaní žiadosti o poskytnutie NFP;
4.	adektvátny výkon kontroly projektov zo strany RO; 
5.	nastavenie a dodržiavanie audit trailu - systém a postup na zabezpečenie primeranej kontroly priebehu programu;
6.	spoľahlivé systémy účtovania, monitorovania a finančného výkazníctva v elektronickej forme;
7.	výkon potrebných preventívnych a nápravných činností v prípadoch systémových chýb zistených auditom.

Certifikačný orgán:
1.	jednoznačné vymedzenie a oddeliteľnosť funkcií medzi CO a ostatnými orgánmi systému riadenia a kontroly;
2.	vedenie účtovných záznamov v elektronickej podobe o výdavkoch vykázaných Komisii  a nastavenie a dodržiavanie audit trailu pre certifikovanie, že: 
-	výkaz výdavkov je presný, vychádza zo spoľahlivých účtovných systémov a je založený na overiteľných podporných dokumentoch; -	 
-	vykázané výdavky sú v súlade s platnými právnymi predpismi EÚ a SR a boli vynaložené na operácie vybrané na financovanie v súlade s kritériami vzťahujúcimi sa na program, ktoré spĺňajú predpisy EÚ a SR;  
3.	zabezpečenie spoľahlivého výkonu certifikačného overovania skutočne vynaložených výdavkov;
4.	zabezpečenie systému účtovania vymáhateľných súm a neoprávnené poskytnutých alebo použitých súm za zdroj EÚ.

Orgán auditu:
1.	jednoznačné vymedzenie a oddeliteľnosť funkcií medzi OA a ostatnými orgánmi systému riadenia a kontroly;
2.	primerané vykonávanie auditov systémov;
3.	primerané vykonávanie auditov operácií;
4.	vypracovanie primeranej výročnej kontrolnej správy a výroku orgánu auditu o tom, či systém riadenia a kontroly funguje dostatočne účinne.

Pri uplatňovaní mechanizmu finančnej opravy - paušálna sadzba a jej percentuálnej výšky sa okrem hodnotenia nedostatočnosti kontroly vyjadrenej stupňom rizika možnej straty pomoci a podpory EÚ posudzujú aj tieto faktory:
•	či sa nezrovnalosť týka jedného prípadu/projektu, viacnásobných prípadov/projektov alebo všetkých prípadov/projektov,
•	či sa nedostatok týka systému riadenia a kontroly všeobecne alebo len niektorých prvkov systému,
•	závažnosť nedostatku z pohľadu celého systému riadenia a kontroly, administratívnej a fyzickej,
•	zraniteľnosť voči podvodu s cieľom získania ekonomického prospechu.     

Vo všeobecnosti členský štát alebo EK/EDA  na základe posúdenia funkčnosti kľúčových a pomocných prvkov vyčísli sumu finančnej opravy na základe:

-	individuálneho prípadu nezrovnalosti, pokiaľ je možné vyčísliť konkrétnu neoprávnene uhradenú sumu finančných prostriedkov;
-	extrapolácie, pokiaľ sa vyskytli v rámci veľkej skupiny projektov/opatrenia/priority/operačného programu individuálne kvantifikovateľné nezrovnalosti rovnakej povahy/typu a nie je rentabilné zisťovať neoprávnené výdavky za každý projekt samostatne. Mechanizmus finančnej opravy - extrapolácia môže byť použitý iba v rámci homogénnej skupiny projektov zdieľajúcich podobné charakteristiky ako výsledok dôkladného preskúmania reprezentatívnej náhodne vybranej vzorky projektov;
-	paušálnej sadzby, pokiaľ sa vyskytli systémové nezrovnalosti rôznej povahy/typu s rozptýleným účinkom (najmä závažné nedostatky v kľúčových alebo pomocných prvkoch systémov riadenia a kontroly požadované ustanoveniami nariadení EÚ, napr. zanedbanie výkonu účinnej kontroly s cieľom ochrany finančných záujmov EÚ alebo zisťovania nezrovnalostí), ktorých finančný dopad nie je možné presne vyčísliť. Keďže v danom prípade nie je primerané zamietnuť celú dotknutú pomoc a podporu EÚ, uplatní sa mechanizmus finančnej opravy - paušálna sadzba pre všetky výdavky dotknutého opatrenia.

V nadväznosti na zistené nedostatky systému riadenia a kontroly v súlade s návrhom Metodiky EK k princípom, kritériám a indikatívnemu rozsahu finančných korekcií aplikovaných  Európskou komisiou pri stanovení finančných korekcií podľa čl. 99 a 100 nariadenia Rady (ES) č. 1083/2006 z 11. júla 2006 Európska komisia vyčísli percentuálnu sadzbu takto:

100 %
ak nedostatky alebo individuálne porušenia (nezrovnalosť) v systéme riadenia a kontroly sú také závažné, že tvoria podstatu celkového zlyhania súladu s pravidlami EK, resp. nariadeniami EÚ a všetky náležité platby boli vykonané neoprávnene;

25 %
ak systém riadenia a kontroly je závažne nedostatočný, existuje evidencia o rozšírených protizákonných praktikách alebo podvode s prihliadnutím na vysoké riziko beztrestnosti predloženia žiadosti o platbu v rozpore s pravidlami EK, resp. nariadeniami EÚ, ktoré predstavuje mimoriadne vysoké riziko straty pomoci EÚ;

10%,
ak jeden alebo viac kľúčových prvkov systému riadenia a kontroly nie sú funkčné, ich funkčnosť je veľmi slabá alebo nepravidelná, tzn. ako celok sú neefektívne na účely skúmania oprávnenosti výdavkov deklarovaných v žiadosti o platbu alebo predchádzania vzniku nezrovnalostí;
 
5 %
ak všetky kľúčové prvky systému riadenia a kontroly sú funkčné, avšak nekonzistentne, nepravidelne a bez požadovanej hĺbky v súlade s nariadeniami EÚ, tieto systémy riadenia a kontroly neposkytujú uspokojujúcu úroveň uistenia o oprávnenosti výdavkov deklarovaných v žiadosti o platbu a zároveň existuje významné riziko straty pomoci EÚ alebo vzniku nezrovnalostí;

V súlade s princípom proporcionality sa finančná oprava môže znížiť na úroveň od 2 % do 5 % pre prípady, pre ktoré z hľadiska povahy a závažnosti individuálneho alebo systémového nedostatku, hoci závažného, nie je dostatočné zdôvodnenie pre udelenie 5 % finančnej opravy.

Osobitne je upravené vykonanie finančných opráv zo strany EK/EDA za porušenie postupov a pravidiel verejného obstarávania. V súlade s metodikou EK, konkrétne metodického usmernenia o určení finančných opráv, ktoré je potrebné uplatňovať na výdavky spolufinancované zo štrukturálnych fondov a Kohézneho fondu pri nedodržaní pravidiel o verejnom obstarávaní, v prípade, ak útvary Európskej komisie odhalia nezrovnalosti počas vykonaných auditov, musia stanoviť výšku uplatniteľných finančných opráv. V súlade so zásadou proporcionality EK pri rozhodovaní o výške finančnej opravy berie do úvahy najmä druh nezrovnalosti a rozsah a finančné dôsledky nedostatkov zistených v systémoch riadenia alebo kontroly členských štátov. Sumy a sadzby finančných opráv stanovené metodikou EK sa uplatňujú pre individuálne prípady nezrovnalostí, vyplývajúce z  nesúladu s pravidlami verejného obstarávania a sú vyčíslené percentuálne zo sumy predmetu zákazky v závislosti od konkrétneho porušenia postupov a pravidiel verejného obstarávania, a to vo výške 100, 50, 25, 10, 5 alebo 2 % z hodnoty predmetu zákazky.

3.3 Vykonanie finančnej opravy 

V súlade s čl. 53 nariadenia Rady č. 1605/2002, ktoré sa vzťahujú na všeobecný rozpočet EÚ Európska komisia na účely zabezpečenia využívania prostriedkov všeobecného rozpočtu EÚ v súlade s platnými predpismi EÚ uplatňuje mechanizmy finančných opráv, ktoré jej umožňujú niesť konečnú zodpovednosť za plnenie rozpočtu EÚ v súlade s článkom 317 Zmluvy o fungovaní EÚ.

 Vykonanie finančnej opravy uskutočňuje
•	členský štát alebo
•	Európska komisia.

Nakoľko členské štáty nesú v prvom rade zodpovednosť za vyšetrovanie nezrovnalostí, pričom konajú na základe dôkazu o každej väčšej zmene ovplyvňujúcej povahu podmienok pre implementáciu pomoci a podpory EÚ alebo jej kontroly, sú primárne zodpovedné za vykonanie žiaducich finančných opráv. Členský štát vykoná finančné opravy, ktoré sú žiaduce v spojitosti s individuálnymi alebo systémovými nezrovnalosťami. Príspevok, ktorý sa týmto spôsobom uvoľnil, môže byť členským štátom za stanovených podmienok opätovne použitý na dotknutú pomoc a podporu EÚ.

3.3.1 Finančné opravy vykonané členským štátom

Členský štát vykoná požadované finančné opravy v súvislosti s individuálnymi alebo systémovými nezrovnalosťami zistenými v programoch/projektoch, pričom vezme do úvahy i povahu a závažnosť nezrovnalostí a finančnú stratu spôsobenú fondu. Finančné opravy na národnej úrovni sa uskutočnia odpočítaním alebo stiahnutím prostriedkov EÚ a pomerne všetkých ostatných zdrojov financovania zodpovedajúcich výške nezrovnalosti v rámci nasledovnej žiadosti o platbu EK. Ak nie je možné odpočítanie/stiahnutie prostriedkov zodpovedajúcich výške nezrovnalosti od nasledovnej žiadosti o platbu EK (napr. splatná suma prevyšuje výšku sumy uvedenej v nasledovnej žiadosti o platbu), vrátenie týchto finančných prostriedkov sa uskutoční spätným prevodom do všeobecného rozpočtu EÚ.

Každá suma pomoci a podpory EÚ, ktorá bola neoprávnene prijatá a má byť získaná späť, musí byť vrátená Európskej komisii vrátane úrokov z omeškania. Úroková sadzba pre úrok z omeškania určenej úhrady Európskou komisiou je stanovená úrokovou mierou Európskej centrálnej banky pre jej hlavné refinančné operácie určenou v prvý pracovný deň mesiaca, kedy sa mala dlžná suma vrátiť, vrátane 1,5 % penalizačnej sadzby.

Na národnej úrovni sú finančné opravy vykonávané primárne odpočítaním, v individuálnych prípadoch stiahnutím finančného príspevku EÚ alebo jeho časti z výkazu výdavkov, pričom :

•	stiahnutím finančného príspevku EÚ alebo jeho časti z výkazu výdavkov v nasledujúcej žiadosti o platbu sa vykoná okamžite, bez ohľadu nato, kedy je ukončený proces vysporiadania/vymáhania na národnej úrovni a kedy zodpovedajúce neoprávnené výdavky boli vysporiadané v prospech  príslušného osobitného účtu MF SR alebo

•	odpočítaním finančného príspevku alebo jeho časti z výkazu výdavkov v nasledujúcej žiadosti o platbu sa vykoná až po ukončení procesu vysporiadania/vymáhania, tzn. následným odpočítaním z výkazu výdavkov v nasledujúcej žiadosti o platbu po ich pripísaní na príslušný osobitný účet MF SR.

V súlade s nariadeniami EÚ je členský štát zodpovedný za zabezpečenie zákonnosti a regulárnosti výdavkov zahrnutých do výkazov výdavkov k žiadosti o platbu na EK a aby operácie a výdavky boli realizované v súlade s pravidlami EÚ a vnútroštátnymi pravidlami. Ak nezrovnalosť nie je riešená členským štátom prijatím adekvátnych nápravných opatrení, resp. vykonaním finančnej opravy na národnej úrovni, vykoná finančnú opravu Európska komisia.

3.3.2 Finančné opravy vykonané Európskou komisiou

V súlade s nariadeniami EÚ Európska komisia môže uskutočniť finančné opravy zrušením celého finančného príspevku EÚ na program/projekt alebo jeho časti, keď po vykonaní potrebného preskúmania príde k záveru, že: 
•	došlo k závažným nedostatkom v systéme riadenia a kontroly programu/projektu, ktoré ohrozili finančný príspevok EÚ už vyplatený v prospech programu/projektu; 
•	výdavky v certifikovanom výkaze výdavkov sú neregulárne a členský štát ich pred začatím nápravného konania neopravil; 
•	členský štát si pred začatím nápravného konania nesplnil svoje povinnosti v súvislosti s vykonaním finančnej opravy zo strany členského štátu.
 
Pri určení, či EK uplatní finančnú opravu vo forme paušálnej sadzby alebo extrapolácie, sa vychádza z jednotlivých zistených prípadov nezrovnalostí a zohľadňuje sa systémová povaha nezrovnalostí. Zároveň pri rozhodovaní o výške finančnej opravy zohľadní povaha a závažnosť nezrovnalosti, rozsah a finančné dôsledky nedostatkov zistených v príslušnom programe/projekte. Keď EK vo svojom stanovisku vychádza zo skutočností zistených inými audítormi než tými, ktorí sú v jej službách, vyvodí vlastné závery o finančných dôsledkoch po preskúmaní:
-	opatrení prijatých členským štátom,
-	predložených správ o priebežnom pokroku vymáhania neoprávnene vyplatených súm spolu s úrokmi z omeškania v rámci správnych a súdnych konaní a
-	akýchkoľvek odpovedí členského štátu.

Pred prijatím rozhodnutia o finančnej oprave EK začne konanie tým, že informuje členský štát o svojich predbežných záveroch a požiada ho, aby do dvoch mesiacov predložil svoje pripomienky. Subjekt, ktorého zistenia sa týkajú, je povinný zabezpečiť všetky relevantné dôkazy, potrebnú dokumentáciu, a právne podloženú argumentáciu na účely preukázania skutočností, že skutočný rozsah nezrovnalosti bol menší ako v posudku  hodnotenia EK, a to najmä ak EK navrhne finančnú opravu na základe extrapolácie alebo paušálnej sadzby. Po dohode s EK môže členský štát obmedziť rozsah tohto preskúmania na primeraný podiel alebo vzorku dokumentácie, resp. výdavkov. Pokiaľ členský štát neprijme predbežné závery EK, Európska komisia ho pozve na pojednávanie, pri ktorom obe strany na základe spolupráce založenej na partnerstve vyvinú úsilie na dosiahnutie dohody o zisteniach a záveroch, ktoré sa z nich majú vyvodiť. 

Ak sa zistenia týkajú jednotlivých projektov, riadiaci orgán ako subjekt zodpovedný za riešenie nezrovnalosti na národnej úrovni zastupuje členský štát pri negociáciách s EK súvisiacich s finančnými korekciami.

Ak sa dohoda nedosiahne, EK prijme rozhodnutie o finančnej oprave do šiestich mesiacov od dátumu vypočutia pri zohľadnení všetkých informácií a zistení predložených v priebehu postupu. Ak sa vypočutie neuskutoční, šesťmesačné obdobie začne plynúť dva mesiace od dátumu doručenia listu, ktorým EK pozvala členský štát na vypočutie. 

V prípade, že členský štát nesúhlasí s finančnou opravou vykonanou Európskou komisiou, môže podať žalobu v konaní pred Súdnym dvorom EÚ.

3.4 Postup vysporiadania finančnej opravy na národnej úrovni

V prípade zistených neoprávnených výdavkov, resp. individuálnych alebo systémových nezrovnalostí SR vykoná požadované finančné opravy odpočítaním alebo stiahnutím výdavkov v rámci nasledujúcej žiadosti o platbu na EK, príp. efektívnym vrátením do všeobecného rozpočtu EÚ. Z titulu uplatnenia finančnej opravy vzniká záväzok SR voči EK a prostriedky EÚ sa v prospech všeobecného rozpočtu EÚ vysporiadajú na ťarchu príslušného osobitného účtu MF SR v Štátnej pokladnici vedeného pre program/projekt.

Finančná oprava sa vykoná na ťarchu subjektu, ktorý nezrovnalosť spôsobil. V súlade s definíciou nezrovnalosti je finančná oprava na národnej úrovni vykonaná v nadväznosti na konanie alebo opomenutie konania hospodárskeho subjektu. Pod pojmom hospodársky subjekt sa podľa nariadení EÚ rozumie fyzická alebo právnická osoba alebo iný subjekt, ktorý sa zúčastňuje na realizácii pomoci  a podpory z fondov EÚ, s výnimkou členského štátu, ktorý svoje právomoci vykonáva ako verejný orgán. To znamená, že finančná oprava môže byť vykonaná voči prijímateľovi, ako aj voči príslušnému subjektu zodpovedajúcemu za systém riadenia a kontroly RO, PJ, CO, OA.

Ak nezrovnalosť spôsobil RO, PJ, finančné vysporiadanie nezrovnalosti na národnej úrovni sa uskutoční na základe rozhodnutia ministra financií  viazaním rozpočtových prostriedkov v súlade s § 18 zákona č. 523/2004 Z. z. o rozpočtových pravidlách verejnej správy za zdroj EÚ a zdroj štátneho rozpočtu v rozpočte kapitoly, ktorú tvorí rozpočet ministerstva ako riadiaceho orgánu alebo platobnej jednotky. 

Ak nezrovnalosť spôsobil CO (napr. v rámci certifikačného overovania vybranej vzorky overovaných výdavkov), OA (napr. v rámci výkonu systémového auditu alebo auditu operácií6), finančné vysporiadanie nezrovnalosti na národnej úrovni sa uskutoční na základe rozhodnutia ministra financií viazaním rozpočtových prostriedkov v súlade s § 18 zákona č. 523/2004 Z. z. o rozpočtových pravidlách verejnej správy za zdroj EÚ a zdroj štátneho rozpočtu v rozpočte kapitoly Ministerstva financií SR. Zároveň sa v individuálnych prípadoch môže povoliť prekročenie limitu výdavkov s cieľom vrátenia finančných prostriedkov EK alebo s cieľom doplnenia chýbajúcich zdrojov na financovanie spoločných programov SR a EÚ v bežnom rozpočtovom roku, ktoré boli zo strany EK stiahnuté/odpočítané v rámci žiadostí o platbu EK. 

Vysporiadanie finančných vzťahov z titulu individuálnych alebo systémových nezrovnalostí sa primárne vykonáva voči dlžníkovi prijímateľovi, ktorému boli poskytnuté finančné prostriedky EÚ a spolufinancovania štátneho rozpočtu na základe zmluvy a podmienok stanovených v zmluve a svojím konaním spôsobil porušenie právnych predpisov EÚ alebo SR (napr. v súlade s § 28 zákona č. 528/2008 Z. z. pre programové obdobie 2007 – 2013). Z dôvodu vysporiadania záväzku SR voči všeobecnému rozpočtu EÚ z nezrovnalosti spôsobenej prijímateľom alebo ak sa očakáva, že pohľadávka štátu z titulu nezrovnalosti spôsobenej prijímateľom nebude vysporiadaná, resp. je nevymožiteľná, finančné vysporiadanie nezrovnalosti na národnej úrovni sa uskutoční na základe rozhodnutia ministra financií viazaním rozpočtových prostriedkov v súlade s § 18 zákona č. 523/2004 Z. z. o rozpočtových pravidlách verejnej správy za zdroj EÚ a zdroj štátneho rozpočtu v rozpočte kapitoly, ktorú tvorí rozpočet ministerstva ako subjektu, ktorý pôvodne poskytol finančné prostriedky dlžníkovi v rámci implementácie programu/projektu.

Finančné vysporiadanie záväzkov SR voči Európskej komisii z titulu individuálnych a systémových nezrovnalostí sa vykoná na národnej úrovni viazaním rozpočtových prostriedkov za zdroj EÚ a zdroj štátneho rozpočtu v súlade s § 18 zákona č. 523/2004 Z. z. o rozpočtových pravidlách verejnej správy v rozpočte príslušnej kapitoly podľa postupu uvedeného nižšie.
-	riadiacemu orgánu sa rozpočtovým opatrením viažu rozpočtové výdavky kapitoly (zdroj 111) vo výške súčtu finančnej opravy (za individuálne/systémové nezrovnalosti) za poskytnuté výdavky na zdroji EÚ a zdroji ŠR,
-	o prostriedky vo výške finančnej opravy za zdroj EÚ sa rozpočtovým opatrením zvýši limit výdavkov kapitoly VPS na položke „Výdavky na finančné opravy a zrušenia záväzkov EK“ pod kódom zdroja EÚ,
-	prostriedky vo výške finančnej opravy za zdroj EÚ sa z kapitoly VPS efektívne prevedú na mimorozpočtový účet MF SR zriadený pre príslušný program/projekt,
-	viazané rozpočtové prostriedky kapitoly (zdroj 111) vo výške finančnej opravy za zdroj ŠR sa preklasifikujú na výdavky s kódom zdroja spolufinancovania zo ŠR a rozpočtovým opatrením sa zvýši rozpočet výdavkov platobnej jednotky na ďalšie použitie;
-	zároveň sa rozpočtovým opatrením zvýšia limity príjmov a výdavkov za zdroj EÚ v rozpočte platobnej jednotky;
-	príjmy za zdroj EÚ sa reálne uhradia v príslušnej výške oprávnene realizovaných výdavkov v rámci budúcich schválených súhrnných žiadostí o platbu efektívne z mimorozpočtového účtu CO na príjmový účet PJ. V prípade nenaplnenia príjmov v rámci príslušného rozpočtového roka môže Ministerstvo financií SR v zmysle § 7 ods. 3 zákona č. 523/2004 Z. z. o rozpočtových pravidlách verejnej správy upraviť rozpočtové príjmy z prostriedkov EÚ;
-	v prípade nerealizovania výdavkov v plnej výške rozpočtovaných prostriedkov sa uplatní postup podľa § 8 zákona č. 523/2004 Z. z. o rozpočtových pravidlách verejnej správy.

Vyššie uvedený postup sa uplatní primerane pre finančné vysporiadanie záväzkov SR voči Európskej komisii z titulu individuálnych a systémových nezrovnalostí v rámci predvstupových fondov EÚ v súlade s § 18 zákona č. 523/2004 Z. z. o rozpočtových pravidlách verejnej správy v rozpočte kapitoly príslušného subjektu, ktorý plnil alebo plní úlohu implementačnej agentúry.

V rámci programového obdobia 2004 - 2006 riadiaci orgán ako poskytovateľ zabezpečí predloženie skompletizovanej osobitnej správy Európskej komisii na účely ďalšieho vyjednávania finančných dôsledkov nevymožiteľných súm z titulu zistených nezrovnalostí, a to do dňa úhrady záverečnej žiadosti o platbu Európskou komisiou pre príslušný program/projekt. V programovom období 2007 - 2013 zodpovedá riadiaci orgán obdobne za predloženie relevantných dokumentov a prípravu argumentácie vo vzťahu k oprávnenosti výdavkov uhradených z rozpočtu EÚ. V súlade s čl. 20 ods. 2a nariadenia Komisie č. 1828/2006, ak EK do jedného roka od dátumu predloženia výkazu o nevymožiteľnej sume nepožiada o informácie, neinformuje členský štát písomne o svojom úmysle začať prešetrovanie v súvislosti s touto sumou a ani členský štát nepožiada, aby pokračoval v postupe vymáhania, podiel prostriedkov EÚ je hradený zo všeobecného rozpočtu EÚ (lehota v dĺžke jedného roka sa neuplatňuje v prípadoch podozrenia z podvodu alebo preukázania podvodu).

4.	 Dôsledky vykonania finančnej opravy

4.1 Vysporiadanie finančných vzťahov voči  EK

Vrátením finančných prostriedkov spolu s úrokmi z omeškania do všeobecného rozpočtu Európskej únie alebo odpočítaním/stiahnutím prostriedkov EÚ a pomerne všetkých ostatných zdrojov financovania v zodpovedajúcej výške nezrovnalosti v rámci nasledovnej žiadosti o platbu EK zaniká záväzok SR voči EK.

4.2 Vysporiadanie finančných vzťahov voči  prijímateľovi 

V súlade s definíciou prostriedkov EÚ, platnými postupmi vysporiadania finančných vzťahov na národnej úrovni a v súlade so zákonom č. 278/1993 Z. z. o správe majetku štátu v znení neskorších predpisov poskytovateľ nenávratného finančného príspevku z pozície správcu pohľadávky štátu je povinný starať sa o to, aby všetky povinnosti dlžníka boli včas a riadne splnené, aby pohľadávka štátu bola včas uplatnená na príslušných orgánoch a aby rozhodnutia týchto orgánov boli včas vykonané. Zároveň je správca pohľadávky štátu oprávnený využívať všetky právne prostriedky na ochranu majetku štátu a dbať, aby nedošlo najmä k jeho zmenšeniu. Uvedené platí aj pre prípady, ak záväzok SR voči EK zanikol splnením v lehote a spôsobom daným nariadeniami EÚ. To znamená, že vrátením prostriedkov EÚ do všeobecného rozpočtu EÚ nie je dotknutá povinnosť riadiaceho orgánu, prípadne iného správcu pohľadávky štátu vykonať všetky relevantné právne úkony na účely získania neoprávnene použitých finančných prostriedkov do príjmov štátneho rozpočtu. Ide napr. aj o uplatnenie si náhrady škody, prihlásenie pohľadávky v konkurze alebo reštrukturalizácii, úkony  pri porušení finančnej disciplíny, resp. pri zániku zmluvného vzťahu ako je napr. odstúpenie od zmluvy. Zároveň je potrebné uplatňovať opatrenia na zvýšenie efektívnosti správy pohľadávok štátu, ak právne záväzne predpisy EÚ a SR neustanovujú inak. V rámci programového obdobia 2007 - 2013 najmä § 27 ods. 3 zákona č. 528/2008 Z. z. upravuje vykonanie vysporiadania finančných vzťahov voči prijímateľovi. Vysporiadanie finančných vzťahov sa vykonáva vzájomným započítaním pohľadávok z príspevku alebo jeho časti alebo vrátením príspevku alebo jeho časti, ak sa nevykoná vzájomné započítanie pohľadávok z príspevku alebo jeho časti podľa§ 28 zákona č. 528/2008 Z. z.  Ak RO/SORO zistí nesplnenie povinnosti prijímateľa vrátiť príspevok alebo jeho časť a nevykoná sa vzájomné započítanie pohľadávok z príspevku alebo jeho časti, vyzve prijímateľa na vrátenie príspevku alebo jeho časti. V prípade, že prijímateľ nevráti príspevok alebo jeho časť na základe výzvy RO/SORO alebo neuzavrie s RO/SORO dohodu o splátkach, riadiaci orgán postupuje podľa zákona č. 523/2004 Z. z. o rozpočtových pravidlách verejnej správy. Pre správny orgán sú záväzné lehoty pre vydanie rozhodnutia stanovené zákonom č. 71/1967 Zb. o správnom konaní (Správny poriadok) v znení neskorších predpisov. Podklady pre začatie správneho konania je potrebné predložiť v súlade s Pokynom MF SR č. MF/13619/2009-243 k spôsobu a rozsahu predkladania výsledkov kontrol a vládnych auditov oznámených kontrolnými orgánmi a auditujúcimi orgánmi oprávnenými vykonať finančné kontroly, vládne audity a kontroly nakladania s verejnými prostriedkami pre zabezpečenie správneho konania.  

RO/SORO je správcom pohľadávky štátu do nadobudnutia právoplatnosti rozhodnutia o porušení finančnej disciplíny vydaného v správnom konaní. V prípade, ak ide o zistenie RO/SORO, ktoré nie je porušením finančnej disciplíny, RO/SORO je ako správca pohľadávky štátu oprávnený v súlade s § 6 ods. 4 zákona č. 278/1993 Z. z. o správe majetku štátu znení neskorších predpisov uplatniť pohľadávku štátu z titulu stanovenia neoprávnených výdavkov na miestne príslušnom súde v rámci občiansko - súdneho konania. Toto oprávnenie vyplýva z postavenia poskytovateľa ako účastníka zmluvného vzťahu, ak RO/SORO trvá na úhrade neoprávneného výdavku , ktorý podľa správneho orgánu (správy finančnej kontroly) nie je porušením finančnej disciplíny. 

Ak v súvislosti s neoprávnene použitými finančnými prostriedkami sú známe skutočnosti nasvedčujúce tomu, že bol spáchaný trestný čin, štátne orgány sú povinné bez meškania oznamovať tieto skutočnosti orgánom činným v trestnom konaní.

Osobitne je stanovený postup výkonu finančnej opravy riadiacim orgánom pri porušení pravidiel a postupov verejného obstarávania v súlade s § 27a zákona č. 528/2008 Z. z. Riadiaci orgán vydá rozhodnutie v správnom konaní, ktorým uloží prijímateľovi povinnosť vrátiť NFP alebo jeho časť, a to v závislosti od skutkovej podstaty správneho deliktu určenom v rozhodnutí Úradu pre verejné obstarávanie vo výške 50 % alebo 100 % z poskytnutého príspevku za predmet zákazky. Táto situácia nastane spravidla po márnom uplynutí lehoty na vrátenie príspevku alebo jeho časti na základe výzvy riadiaceho orgánu vystavenej v súlade so zmluvou o poskytnutí NFP/rozhodnutím o schválení žiadosti o poskytnutie NFP. Vyčíslenie NFP alebo jeho časti vo výzve určí riadiaci orgán na základe identifikovaných zistení v nadväznosti na použitie metodiky Centrálneho koordinačného orgánu k určovaniu výšky vrátenia poskytnutého príspevku alebo jeho časti pri porušení postupov a pravidiel verejného obstarávania. 

4.3 Opätovné použitie finančných prostriedkov

Vo všeobecnosti v rámci programového obdobia 2007 - 2013 zdroje z fondov EÚ uvoľnené z finančnej opravy môže členský štát za stanovených podmienok nariadením EÚ opätovne použiť na príslušný program. To neplatí pre projekty, ktoré boli predmetom národnej finančnej opravy a v prípade, že sa finančná oprava uskutočnila z dôvodu systémovej nezrovnalosti, pre projekty/operácie v rámci celej prioritnej osi alebo jej časti, kde sa systémová nezrovnalosť vyskytla. 

5.	Záver

Popísané a zhrnuté právne a metodické úpravy v oblasti financovania finančných opráv z nezrovnalostí zistených Európskou komisiou, Európskym dvorom audítorov alebo národnými orgánmi SR v súlade s právne záväznými aktmi EÚ a všeobecne záväznými právnymi predpismi SR predstavujú komplexný súhrn platných postupov a opatrení, ktoré je potrebné 
•	uplatňovať z úrovne zodpovedných subjektov v SR zapojených do systému riadenia a kontroly prostriedkov všeobecného rozpočtu EÚ v súvislosti s vykonávaním finančných opráv,
•	prijímať po vzniku a identifikovaní nezrovnalostí, v rámci riešenia nezrovnalostí a následného vymáhania neoprávnene poskytnutých alebo použitých prostriedkov EÚ a spolufinancovania štátneho rozpočtu v rámci predvstupových fondov EÚ PHARE, ISPA a SAPARD, Prechodný fond, Štrukturálnych fondov, Kohézneho fondu a Európskeho fondu pre rybné hospodárstvo v podmienkach Slovenskej republiky.